**Polisi Teithio Llesol a Chynaliadwy at Ddibenion Busnes**

Mae Prifysgol Wrecsam wedi ymrwymo i fod yn Brifysgol garbon niwtral ac mae hi wrthi’n gweithio ar leihau’r allyriadau uniongyrchol ac anuniongyrchol sy’n deillio o’n gweithgareddau. Er ei fod yn hanfodol ar gyfer cyflawni busnes y Brifysgol, mae teithio at ddibenion busnes yn cael effaith negyddol o ganlyniad i allyriadau carbon ac effeithiau ar iechyd a lles oherwydd tagfeydd a llygredd.

I leihau’r effaith o ganlyniad i deithio at ddibenion busnes, mae Prifysgol Wrecsam yn gofyn i staff a myfyrwyr fabwysiadu ymagwedd tuag at deithio at ddibenion busnes sy’n ymwybodol o’r newid yn yr hinsawdd. Mae hyn yn golygu meddwl am yr angen i deithio a chanolbwyntio ar fanteisio i’r eithaf ar deithio llai trwy bwysleisio ansawdd dulliau teithio yn hytrach na nifer y teithiau.

Nod y polisi hwn yw lleihau nifer gyffredinol y teithiau a wneir o blaid dewisiadau eraill fel defnyddio dulliau cydweithio rhithwir (e.e. Microsoft Teams, Zoom ac ati). Wrth gynllunio anghenion teithio at ddibenion busnes, dylid ystyried opsiynau carbon isel yn ôl y drefn a amlinellir yn yr Hierarchaeth Teithio isod:

Hedfan ydy’r dull teithio sy’n creu’r mwyaf o lygredd, a dylid osgoi hedfan rhwng lleoliadau o fewn Prydain Fawr, ar wahân i ychydig iawn o eithriadau. Mae’r eithriadau hyn yn cynnwys teithio y tu hwnt i dir mawr Prydain Fawr (gan gynnwys Gogledd Iwerddon, ynysoedd yr Alban); cysylltu â hediad ymlaen i leoliad y tu hwnt i Brydain Fawr; anabledd neu reswm arall yng nghyswllt iechyd; os yw cyfrifoldebau o ran gofalu yn golygu mai hedfan ydy’r unig opsiwn i sicrhau lles y teithwyr a’r sawl y maent yn gofalu amdanynt.

Mae’r Brifysgol yn gweithio i gynyddu’r opsiynau teithio cynaliadwy sydd ar gael i staff a myfyrwyr.

* Mae bysiau mini trydan a cheir trydan ar gael i’w harchebu gan staff a myfyrwyr. (Cyfeiriwch at [Archebu Cludiant yn y Brifysgol](https://wyou.wrexham.ac.uk/departments/operations/transport/))
* Mae pwyntiau gwefru trydan ar gael ym mhob campws, y gellir eu defnyddio gan staff, myfyrwyr ac aelodau’r cyhoedd (Cyfeiriwch at [Y Weithdrefn Gwefru Cerbydau Trydan](https://wyou.wrexham.ac.uk/departments/operations/transport/policies-and-procedures/))
* Darparu cynllun aberthu cyflog ar gyfer beicio i’r gwaith i’r holl staff (Cyfeiriwch at [Buddion Staff](https://wyou.wrexham.ac.uk/departments/finance/payroll/benefits-salary-sacrifice/))
* Gellir llogi beic o’r Ganolfan Chwaraeon (Cyfeiriwch at [Llogi Beic](https://wyou.wrexham.ac.uk/departments/operations/sports-facilities/active-campus/bicycle-hire/))
* Mae rheseli beiciau ar gael ym mhob campws
* Mae [Trafnidiaeth Cymru](https://tfw.wales/) yn eich helpu i gynllunio eich holl deithiau ar drafnidiaeth gyhoeddus yng Nghymru

|  |
| --- |
| Llofnod: |
| Dyddiad: |
| Maria Hinfelaar  Is-ganghellor a Phrif Weithredwr |